ประมูลบ้านมือสอง
โดย...ชัตน์วรี (shewarat@hotmail.com)
4 พ.ย. 2558

โดย...ชัตน์วรี ([email protected])
รัฐบาลออกมาตรการกระตุ้นอสังหาริมทรัพย์ ด้วยการลดค่าธรรมเนียมการโอนและการจดจำนอง อีกทั้งรัฐบาลให้ธนาคารของรัฐ ทั้งธนาคารอาคารสงเคราห์และธนาคารออมสินสนับสนุนสินเชื่อดอกเบี้ยพิเศษ ซึ่งสร้างแรงจูงใจให้คนที่อยากมีบ้านของตัวเองเริ่มจะมองหาซื้อบ้านกัน ไม่เพียงเฉพาะคนที่จะซื้อบ้านใหม่เท่านั้น บ้านเก่า หรือบ้านมือสอง ก็ได้รับสิทธิประโยชน์จากมาตรการดังกล่าวด้วย
การประมูลบ้านมือสอง เป็นอีกตลาดหนึ่งที่ได้รับความสนใจจากผู้ต้องการมีบ้าน เพราะบ้านในตลาดประมูลบ้านมือสองมีจุดเด่นที่แตกต่างจากบ้านในโครงการจัดสรร โดยเฉพาะราคาที่จะต่ำกว่าบ้านใหม่ประมาณ 20-50% อีกทั้งทำเลที่ตั้งบ้านมือสองอาจจะโดนใจมากกว่าและไม่มีบ้านใหม่เสนอขาย
แต่บ้านในตลาดประมูลบ้านมือสองก็มีข้อด้อยกว่าบ้านใหม่ เนื่องจากสภาพบ้านอาจจะทรุดโทรม ซึ่งผู้ประมูลได้จะต้องเสียเงินในการปรับปรุง ซ่อมแซม รวมทั้งผู้ซื้อบ้านในตลาดประมูลอาจมีโอกาสเสี่ยงกับกรณีการต้องไปฟ้องร้องขับไล่ หากเป็นการประมูลซื้อในกระบวนการขายทอดตลาด เพราะเจ้าของเดิมไม่ยินยอมย้ายออก ทำให้ผู้ซื้อด้วยวิธีการประมูลอาจเสียเวลาในการฟ้องขับไล่ตามกระบวนการของกฎหมาย
ตลาดการประมูลบ้านมือสอง อาจจะแบ่งได้ตามแหล่งที่มาของทรัพย์สินได้ 3 ประเภท ดังนี้
1.บ้านที่นำมาประมูลขายทอดตลาด โดยกรมบังคับคดี ซึ่งเป็นไปตามกระบวนการทางกฎหมาย หลังจากศาลมีคำพิพากษาตัดสินให้ดำเนินการบังคับจำนองหลักประกันของลูกหนี้ เพื่อนำมาขายทอดตลาดและนำเงินที่ได้จากการขายทอดตลาดมาชำระหนี้คืนให้กับเจ้าหนี้ โดยปัจจุบันมีพอร์ตสินทรัพย์กว่า 2 แสนล้านบาท
2.ทรัพย์สินรอการขาย หรือเอ็นพีเอ  (Non Performing Asset) ของธนาคารพาณิชย์ ซึ่งปัจจุบันมีรวมประมาณ 1.6 แสนล้านบาท กรณีนี้เป็นทรัพย์สินที่ได้จากการรับโอนหลักประกันชำระหนี้มาจากลูกหนี้ 
3.บ้านที่นำมาประมูลของบริษัทบริหารสินทรัพย์ (เอเอ็มซี) ซึ่งเป็นทรัพย์ที่เอเอ็มซีไปประมูลซื้อเอ็นพีแอลและเอ็นพีเอของสถาบันการเงินต่างๆ และนำมาขายต่อ รวมถึงกรณีที่บริษัทเอกชนจัดประมูลสินทรัพย์เอง โดยอาจจะมาจากเจ้าของโครงการที่ต้องการขายสินทรัพย์ผ่านการประมูล หรือเป็นทรัพย์ของธนาคารที่รับตีโอนทรัพย์ชำระหนี้มาจากเจ้าของโครงการ และธนาคารจ้างบริษัทเอกชนให้เป็นผู้จัดการประมูล